Lav et referat af nedenstående tekst:

Tekst:
Cassia Alves da Silva kastede sig ned i gruset af begejstring, da hun hørte sit navn blive råbt op i finalen af TV 2s ’Sommerdrømme’. Sammen med sin mand, Charles Alves da Silva, havde hun lige vundet et sommerhus til en værdi af to millioner kroner. Igennem hele sommeren havde de istandsat og indrettet et sommerhus, som nu var deres. - Det er helt surrealistisk, siger Charles Alves da Silva. Han var hundrede procent sikker på, at et af de andre par ville vinde, fortæller han. Cassia havde det dog helt omvendt. - Jeg var fuldstændig sikker på, at det sommerhus var vores, siger hun. Vandt på det gode håndværk Charles og Cassia da Silva var med i TV 2 programmet 'Sommerdrømme', hvor de dystede imod tre andre par om at vinde deres eget sommerhus i det naturskønne Hvide Sande. De istandsatte og indrettede husene i løbet af sommeren, og til sidst blev det altså ægteparret fra Frederikshavn, der løb med sejren. Charles Alves da Silva var ligesom sin kone optimistisk i starten. Men efterhånden som programmet skred frem, mistede han håbet om at vinde. For i 'Sommerdrømme' kåres en vinder hver uge, som har indrettet ugens bedste rum. Og her vandt de kun ét rum ud af dem alle, nemlig stuen. Men selvom deres sejr ikke var en selvfølge, så høstede Charles og Cassia Alves da Silva alligevel mange roser fra dommerne undervejs i programmet. De påpegede parrets gode håndværk næsten hver eneste uge. Charles Alves da Silva er da også overbevist om, at det var derfor, de vandt. - Jeg tror, vi imponerede dem med kvaliteten af det, vi lavede, fortæller Charles, som er særligt stolt af de gennemgående gulve, de lagde i hele huset. Flere forudsigelser Selvom ægteparret var håbefulde fra start, så havde Cassia Alves da Silva en god mavefornemmelse lidt udover det sædvanlige. Deltagerne skulle nemlig trække lod om, hvilket hus de skulle istandsætte. Og inden da havde hun allerede på fornemmelsen, at de ville få det flotte brune træhus med de store vinduer. Og det var netop det hus, de trak. Men den gode mavefornemmelse rakte hele vejen til finalen, hvor hun endnu engang fik ret. - Hun sagde fra dag ét, at det var hendes sommerhus, siger Charles Alves da Silva. Løj for kollegaerne Da ’Sommerdrømme’ er optaget sidste sommer, har Cassia og Charles Alves da Silva længe holdt på deres store hemmelighed. Men det var faktisk ikke så svært for Cassia Alves da Silva, som til daglig arbejder som pædagogmedhjælper. Hun fortalte nemlig sine nysgerrige kollegaer, at vinderen slet ikke var fundet. Kollegaerne har derfor troet, at afstemningen ville foregå ligesom i TV 2 programmet ’Nybyggerne’, hvor seerne til sidst skal stemme på, hvem de ønsker skal vinde. - Det er sjovt, for de har alle sammen sagt, at de ville stemme på os, siger hun. Fest som det første Til daglig bor Cassia og Charles Alves da Silva i Frederikshavn. Men fremover kommer de med sikkerhed til at være en hel del mere i det vestjyske. De har nemlig planer om at tage ned til sommerhuset hver eneste weekend. Men først og fremmest glæder de sig til at fejre Cassias fødselsdag i deres nye sommerhus, så snart det bliver muligt igen. Klit, strand og Hvide Sande Undervejs i ’Sommerdrømme’ fik Cassia og Charles Alves da Silva kritik for, at de ikke var så modige med deres valg i indretningen. De fik både at vide, at de skulle finde en rød tråd, og at de gerne måtte tage nogle flere chancer. - Det var frustrerende, fortæller Charles Alves da Silva. Men i dag er parret glade for, at de valgte at holde fast i deres mere klassiske indretning, i det hus, som de skal se på i mange år fremover. Der er kun én enkelt ting, som Charles Alves da Silva gerne vil ændre på ved huset. De kunne nemlig bedst lide den seng, som de byggede til gæsteværelset. Derfor regner de med at udskifte sengen i soveværelset med en magen til. Ellers er deres hus blevet præcis, som de håbede på. - Vi elsker det sommerhus, siger Cassia Alves da Silva.

Referat:
Charles og Cassia da Silva fra Frederikshavn har vundet  finalen af TV2s boligdyst "Sommerdrømme".